Diari Oficial de la Generalitat Valenciana


Sumari del DOGV 5816, del 29-07-2008 (2008/9395)

RESOLUCIÓ de 15 de juliol de 2008, de la Direcció General d'Administració Autonòmica, per la qual s'executen les sentències núm. 1020/2007, de 19 d'octubre de 2007 i núm. 355/2007, de data 12 d'abril de 2007, de la Secció Segona de la Sala Contenciosa Administrativa, del Tribunal Superior de Justícia de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5816

Data del DOGV
:   29-07-2008

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2008/9395


Data del document
:   15-07-2008

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * concurs administratiu
    * execució de sentència
    * recurs administratiu
    * administració regional
    * personal sanitari
    * seguretat en el treball

RESOLUCIÓ de 15 de juliol de 2008, de la Direcció General d'Administració Autonòmica, per la qual s'executen les sentències núm. 1020/2007, de 19 d'octubre de 2007 i núm. 355/2007, de data 12 d'abril de 2007, de la Secció Segona de la Sala Contenciosa Administrativa, del Tribunal Superior de Justícia de la Comunitat Valenciana. [2008/9395]  
La sentència número 1020/2007, de 19 d'octubre de 2007, de la Secció Segona de la Sala Contenciosa Administrativa del Tribunal Superior de Justícia de la Comunitat Valenciana, desestima el recurs d'apel·lació interposat per la Generalitat contra la sentència número 125/2006, de data 27 de març, recaiguda en el procediment abreviat 286/2005 del Jutjat Contenciós Administratiu número 8 de València, el pronunciament del qual es confirma en la seua integritat, amb la única excepció establida en el fonament jurídic segon in fine de la sentència de la Sala.  
Així mateix, la sentència número 355/2007, de data 12 d'abril de 2007, de la Secció Segona de la Sala Contenciosa Administrativa del Tribunal Superior de Justícia de la Comunitat Valenciana, desestima el recurs d'apel·lació interposat contra la sentència número 412/2005 dictada pel Jutjat de la mateixa jurisdicció número 8 de València, en el procediment abreviat 44/2005.  
Ambdós recursos impugnen la mateixa base de la convocatòria del concurs de mèrits 65/2004, sector administració especial, grup B, tècnics mitjans de prevenció de riscos laborals i pel mateix motiu.  
Les resolucions d'ambdues sentències de la Sala Contenciosa Administrativa del Tribunal Superior de Justícia de la Comunitat Valenciana desestimen els recursos d'apel·lació de la Generalitat contra les sentències del Jutjat Contenciós Administratiu núm. 8 de València, els pronunciaments de les quals es confirmen en la seua integritat, amb l'excepció establida en el fonament segon in fine de les sentències de la Sala.  
El fonament segon in fine de les sentències de la Sala Contenciosa Administrativa del Tribunal Superior de Justícia de la Comunitat Valenciana manifesta literalment el següent: «Però en tot cas, i com s'ha dit, es requerirà l'exteriorització de les raons que han permés a l'administració acollir-se a la mesura excepcional que permet la llei; i, en este sentit, la sentència apel·lada és ajustada a dret en tant que supedita a dita motivació la validesa de la convocatòria, si bé entén esta Sala que el dèficit de motivació serà esmenable a posteriori, sense necessitat de retrotraure tràmits i actuacions, amb els mateixos requisits de publicitat que la pròpia convocatòria i amb la necessària amplitud i detall, els quals haurà de valorar l'òrgan judicial».  
Atés el que disposen els articles 118 de la Constitució espanyola, 17.2 de la Llei Orgànica 6/1985, d'1 de juliol, del Poder Judicial i 103 i següents de la Llei 29/1998, de 13 de juliol, Reguladora de la Jurisdicció Contenciosa Administrativa, que establixen l'obligatorietat de complir les sentències i la resta de resolucions fermes dictades pels jutges i tribunals.  
De conformitat amb les competències atribuïdes pel Decret 122/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques (DOGV núm. 5566 de 30.07.2007), i la resta de normes de general i pertinent aplicació, resolc:  
Primer. Motivar, a l'efecte d'esmena, l'excepcionalitat de la convocatòria del concurs de mèrits 65/2004, sector administració especial, grup B, tècnics mitjans de prevenció de riscos laborals en els termes següents:  
El Decret 123/2001, de 10 de juliol, pel qual s'aprova el Reglament dels Servicis de Prevenció de Riscos Laborals en l'àmbit de l'administració de la Generalitat Valenciana i els seus organismes autònoms, tracta de desplegar la Llei 31/1995, de 8 de novembre, de Prevenció de Riscos Laborals i el Reglament dels Servicis de Prevenció aprovat pel Reial Decret 39/1997, de 17 de gener.  
Com s'arreplega en el preàmbul del dit Decret 123/2001, és en part reproducció de l'Acord de la Mesa General de Negociació, Comissió Paritària de Seguretat i Salut Laboral i Comissió d'Interpretació, Vigilància i Estudi del II Conveni Col·lectiu, sobre desplegament i aplicació de la Llei de Prevenció de Riscos Laborals.  
Els objectius de prevenció de riscos i salut laboral que imposa la legislació bàsica i que ha assumit la Generalitat, així com els compromisos adquirits amb les organitzacions sindicals, no permeten esperar al pla d'estabilitat laboral i la promoció professional dels seus empleats públics, subscrit amb data 7 d'octubre de 2003, i que es desplegarà en els anys subsegüents, per a consolidar i disposar dels professionals necessaris per a dotar el servici de prevenció de riscos laborals propi, que la normativa de prevenció de riscos laborals exigix.  
Per tot això i a l'empara de les facultats que atorga l'article 20.1.c) de la Llei de Mesures per a la Reforma de la Funció Pública, el qual va ser introduït per la Llei 13/1996 amb la finalitat de millorar l'eficàcia de l'administració a través d'una millor ordenació dels efectius personals, i atés que els llocs oferits en este concurs de mèrits van ser creats en compliment de les exigències derivades de la Llei de Prevenció de Riscos Laborals, i que no existien en el moment de la convocatòria funcionaris que hagueren superat les proves específiques de tècnics de prevenció, es va haver d'acudir a altres requisits que supliren esta falta, com era el fet d'haver ocupat llocs de treball afins.  
Es van considerar llocs de treball afins als convocats aquells els requisits dels quals foren tècnics de prevenció de riscos laborals nivell superior, o ATS/DUE d'empresa, o tècnics de Seguretat i Higiene.   
En conseqüència es va convocar el concurs de mèrits 65/2004, sector administració especial, grup B, tècnics mitjans de prevenció de riscos laborals, i es va establir el requisit d'haver ocupat lloc de tècnics de prevenció de riscos laborals nivell superior, o ATS/DUE d'empresa, o tècnics de Seguretat i Higiene, amb caràcter excepcional i amb fonament en què les administracions públiques podran autoritzar la convocatòria de concursos de provisió de llocs de treball dirigits als funcionaris destinats en les àrees, sectors o departaments que es determinen.  
Segon. D'acord amb el que preveu l'article 20.2 del Decret Legislatiu de 24 d'octubre de 1995, del Consell de la Generalitat Valenciana pel qual s'aprova el Text Refós de la Llei de la Funció Pública Valenciana i en el segon fonament in fine de les sentències número 1020/2007, de 19 d'octubre de 2007, i la sentència número 355/2007, de 12 d'abril de 2007, de la Secció Segona de la Sala Contenciosa Administrativa del Tribunal Superior de Justícia de la Comunitat, ordene la publicació d'esta resolució en el Diari Oficial de la Comunitat Valenciana.  
Contra la present resolució podrà interposar-se incident d'execució de sentència davant del Jutjat Contenciós Administratiu número 7 de València, d'acord amb el que disposa l'article 109 de la Llei 29/1998, de 13 de juliol, Reguladora de la Jurisdicció Contenciosa Administrativa.  
València, 15 de juliol de 2008.- El director general d'Administració Autonòmica: Pedro Javier García Ribot.